שו"ת רשב"ץ (תשב"ץ)/חלק ג/קפד
ענין קפד:

בשני ימים של ר"ה וביום הכפורים אני עובר לפני התיב' ואומר ותמלוך אתה ה' לבדך ולא אמרתי לעולם ותמלוך אתה הוא ה' לבדך שאינו נופל על הלשון שאם באנו לומר שהוא אלהינו היה נופל יפה כמו שאנו אומרים אתה הוא אלהינו.
וכן אתה הוא ה' האלהים אשר בחרת באברם.
אבל אין אנו אומרים עתה שהוא אלהינו.
אלא מבקשים שימלוך לבדו על כן לפי דקדוק הלשון אין צריך לומר אלא ותמלוך אתה ה' לבדך והמדקדק לומר שאנו מבקשים שימלוך ברחמים בלא שתוף מדת הדין.
כל זה בכלל ותמלוך אתה ה' לבדך כי שם בן ארבע אותיות הוא מדת הרחמים והרי בקשנו שזה השם לבדו ימלוך ומה צורך להוסיף הוא ובספר שערי אורה נכתב והוא על מנהג מקומו ולא נמצא בנסח תפלות להרמב"ם ז"ל: